
                 GHEORGHE CONSTANTIN NISTOROIU 
      
 
     Doamne, fă-mă pâinea dospită a Cuvântului Tău ! 
      Mă taie-n felii pentru fiecare,  
      şi cheamă-i pe toţi la ospăţ, 
      împărţindu-le răscoaptele cuvinte:  
      dac, dor, drag, doină, dăruire, Dumnezeu !  
     
 
 
  Doamne, din adâncul lui Hristos,  
  stârneşte-mi foamea tainică de Cină! 
  Lasă-mi sufletul căzut în tină 
  să-nvie, cuvânt ce-nalţă-n prinos 
  mireasma Grâului de Viaţă dătător!  
            
    Doamne, fă-mă ciorchinele Sfântului Duh, 
    m-afundă-n faguri de înţelepciune ! 
    Dă-mi Doamne,trăirea dăruirii Lui-totala Jertfă!  
    Lasă-mi dulceaţa de pâine şi de vin,  
     Incandescenţa DUHULUI de sânge ! 
                
     Aşează-mi peste răni trecutele chipuri de-azururi,  
     pe care s-au scris hrisoavele domneşti  
     şi-n piept  aşează-mi CRUCEA strămoşilor mei, 
     ca să le port destinul, stindardul şi cinstea 
     şi să le apăr averea, sfântul nostru temei.   
 
Doamne, picură-mi Numele Tău,  
în candela sufletului meu … 
şi lacrimile vor arde cu flăcările vii, 
să mi se sature trupul de plâns şi de vin, 
să-mi năvălească-n piept, însetatele Vii. 
   
      Doamne, în pocalul sufletul meu, 
      ai pus Taina cosmică a Necuprinsului Tău… 
      Luna-n salturi ca o ciută, vuia cu freamăt şi omăt, 
      ţipând din pieptul meu de cerb,  
      cu dor adânc, acestei lumi absente. 
 
   Doamne, adună-mi gândurile, ca păstorul turma sa,  
   şi mână-le spre pajiştea cea verde,  
   unde tremură mireasma florii de salcâm, 
   unde Brazii-şi scutură cuvintele veşnice,  
   pe prisaca multimilenară a Carpaţilor. 
 
Doamne, fereşte-mă de laudă,  
pentru a rămâne şi-a şti cine sunt,  
pentru a-mi prinde rânduiala de cer,  
pentru viitorul-prezent întrupat, 
în verzi simfonii cu coapse de vioară… 
   
   Binecuvântat este Dumnezeu, 
   în toată splendoarea Creaţiei Sale: 
   boltind cât-un cer fiecărei Femei, 
   înălţând cât-un zbor fiecărui bărbat,  
   întrupându-i pe fiecare în celălalt.  
 
  
 
    
    
 
